*****

ΚΑΝΟΝΙΣΜΟΣ (ΕΟΚ) αριθ. 3708/89 ΤΟΥ ΣΥΜΒΟΥΛΙΟΥ

της 4ης Δεκεμβρίου 1989

περί τροποποιήσεως του κανονισμού (ΕΟΚ) αριθ. 1188/81 περί θεσπίσεως γενικών κανόνων για τη χορήγηση προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών καθώς και των κριτηρίων καθορισμού του ύψους αυτών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3707/89 (2), και ιδίως το άρθρο 16 παράγραφοι 4α και 5,

την πρόταση της Επιτροπής,

Εκτιμώντας:

ότι το άρθρο 16 παράγραφος 4α του κανονισμού (ΕΟΚ) αριθ. 2727/75 προβλέπει ότι, κατά το μέτρο που απαιτείται, για να ληφθούν υπόψη οι ιδιομορφίες της επεξεργασίας ορισμένων οινοπνευματωδών (αλκοολούχων) ποτών που παρασκευάζονται από σιτηρά, τα κριτήρια για τη χορήγηση επιστροφών κατά την εξαγωγή είναι δυνατόν να προσαρμοσθούν σ' αυτή την ειδική κατάσταση· ότι κρίνεται αναγκαίο να προβλεφθεί παρόμοια προσαρμογή για τα οινοπνευματώδη ποτά που στην τελική τους κατάσταση προέρχονται από ανάμειξη πολλών συνθέσεων και για τα οποία είναι υποχρεωτική μια παρατεταμένη παλαίωση, λόγοι που καθιστούν αδύνατη την αναγνώριση των σιτηρών που έχουν ενσωματωθεί στο τελικό εξαγόμενο προϊόν·

ότι ο κανονισμός (ΕΟΚ) αριθ. 1188/81 του Συμβουλίου της 28ης Απριλίου 1981 περί θεσπίσεως γενικών κανόνων σχετικά με τη χορήγηση προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών καθώς και των κριτηρίων καθορισμού του ύψους αυτών και περί τροποποιήσεως του κανονισμού (ΕΟΚ) αριθ. 3035/80 όσον αφορά ορισμένα προϊόντα που δεν υπάγονται στο παράρτημα ΙΙ της συνθήκης (3) απαριθμεί στο άρθρο 2 τα οινοπνευματώδη ποτά, των οποίων η παραγωγή ανταποκρίνεται σε αυτά τα κριτήρια·

ότι ο κανονισμός (ΕΟΚ) αριθ. 1576/89 του Συμβουλίου της 29ης Μαΐου 1989 για τη θέσπιση των γενικών κανόνων σχετικά με τον ορισμό, το χαρακτηρισμό και την παρουσίαση των αλκοολούχων ποτών (4) καθορίζει κοινοτικά πρότυπα για την παρασκευή και την εμπορία των οινοπνευματωδών ποτών που καλύπτονται από τον κανονισμό (ΕΟΚ) αριθ. 1188/81· ότι, συνεπώς, είναι σκόπιμο να προσαρμοστεί ανάλογα ο κανονισμός αυτός με κατάλληλη διατύπωση του άρθρου 2,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΟΚ) αριθ. 1188/81 αντικαθίσταται από το ακόλουθο κείμενο:

«Άρθρο 2

Οι επιστροφές που αναφέρει το άρθρο 1 είναι δυνατόν να χορηγούνται στα σιτηρά που πληρούν τους όρους του άρθρου 9 παράγραφος 2 της συνθήκης και που χρησιμοποιούνται για την παραγωγή οινοπνευματωδών ποτών των κωδικών ΣΟ 2208 30 91 και 2208 30 99 και ανταποκρίνονται στις διατάξεις του κανονισμού (ΕΟΚ) αριθ. 1576/89 του Συμβουλίου της 29ης Μαΐου 1989 για τη θέσπιση των γενικών κανόνων σχετικά με τον ορισμό, το χαρακτηρισμό και την παρουσίαση των αλκοολούχων ποτών (*).

(*) ΕΕ αριθ. L 160 της 12. 6. 1989, σ. 1.»

Άρθρο 2

Ο παρών κανονισμός αρχίζει να ισχύει στις 15 Δεκεμβρίου 1989.

Εφαρμόζεται στα σιτηρά τα οποία υπόκεινται σε έλεγχο, όπως αυτός προβλέπεται από το άρθρο 3 παράγραφος 5 του κανονισμού (ΕΟΚ) αριθ. 1188/81 και τα οποία χρησιμοποιούνται για την παρασκευή του εξαγόμενου από την ημερομηνία αυτή whisky/whiskey .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Δεκεμβρίου 1989.

Για το Συμβούλιο

Ο Πρόεδρος

M. DELEBARRE

(1) ΕΕ αριθ. L 281 της 1. 11. 1975, σ. 1.

(2) Βλέπε σελίδα 1 της παρούσας Επίσημης Εφημερίδας.

(3) ΕΕ αριθ. L 121 της 5. 5. 1981, σ. 3.

(4) ΕΕ αριθ. L 160 της 12. 6. 1989, σ. 1.